钦定古今图书集成/明伦汇编/氏族典/第251卷 > 张鹤鸣
## 钦定古今图书集成/明伦汇编/氏族典/第251卷 > 张鹤鸣

按《明外史张鹤鸣传》：“鹤鸣，字元平，颍川人。中万历十
四年会试，父病驰归。越六年，始成进士。除历城知县，
移南京兵部主事，累官陕西右参政，以才略闻。再迁
右佥都御史，巡抚贵州。击平定广、威平、安笼诸贼，威
名甚著。迁兵部右侍郎，总督陕西三边军务。转左侍
郎，佐理部事。鹤鸣卧家园不赴。至天启元年，辽阳破”，
兵事益亟。右侍郎张经世督援师出关，部中无侍郎言官请趣鹤鸣。帝乃克期令兵部马上督趣，鹤鸣始
履任。至则论平苗功，进本部尚书。时熊廷弼经略辽
东，性刚负气，好谩骂，陵轹朝士。鹤鸣与相失，事多龃
龉，独喜巡抚王化贞。化贞本庸才，好大言，鹤鸣主之。
所奏请无不从，令无受熊廷弼节度，“致疆事大坏。”二
年，鹤鸣主撤廷弼，专任化贞。议甫上，化贞已弃广宁
遁。鹤鸣内惭，且惧罪，乃自请行边。诏加太子太保，赐
尚方剑。鹤鸣惮行，逗遛十七日，始抵山海关。至则无
所筹画，迁延数月，谢病归。六年，魏忠贤势炽，起鹤鸣
南京工部尚书，改兵部，总督贵州、四川、云南、湖广、广
西军务。庄烈帝嗣位，给事中瞿式耜、胡永顺、万鹏连
章击之，鹤鸣求去。诏加太子太师归。崇祯八年，流贼
陷颍川，执鹤鸣，倒悬于树，骂贼死。